— Сёння форум — гэта ўнікальная школа лідарства, навучання, далучэння моладзі да асэнсавання і вырашэння глабальных пытанняў, — адзначыў падчас адкрыцця мерапрыемства старшыня Федэрацыі прафсаюзаў Беларусі Міхаіл Орда. — З 2015 года ўдзельнікамі форуму сталі больш за 1000 чалавек з розных краін. “Тэмп” стаў адной з самых маштабных і эфектыўных міжнародных пляцовак для зносін і адукацыі прафсаюзнай моладзі. Усе мерапрыемствы, якія прапануюцца ўдзельнікам, не проста даюць нейкую новую інфармацыю, а і вучаць глыбока бачыць праблемы, знаходзіць нестандартныя шляхі іх вырашэння і, самае галоўнае, — вучаць браць адказнасць за сваё жыццё і жыццё свайго калектыву. Гэта вельмі каштоўныя якасці, якія трэба выхоўваць у кожнага маладога чалавека, і тым больш — у прафсаюзнага лідара. Дарэчы, мы бачым, што гэтая пляцоўка вельмі карысная для ўсіх яе ўдзельнікаў. Таму што ў многіх краінах пытанні і праблемы, якія хвалююць маладых людзей, падобныя. Гэта, напрыклад, працаўладкаванне ці такія важныя пытанні, як адаптацыя на першым рабочым месцы, прафесійны рост, пабудова кар’еры. І ў кожнага ўдзельніка форуму ёсць пэўны вопыт вырашэння гэтых пытанняў, карысны іншым. Менавіта гэтым, на наш погляд, і тлумачыцца запатрабаванасць мерапрыемства як сярод прафсаюзнай моладзі нашай краіны, так і замежных гасцей.